K. Sárközy, poslankyňa: (2002-10-15):
(Potlesk.) J. Migaš, doterajší predseda NR SR: Konštatujem, že náhradníci na neuplatňované mandáty poslancov Národnej rady Slovenskej republiky zložili ústavou predpísaný sľub. Platnosť voľby poslancov vrátane nastúpenia náhradníkov na neuplatňované poslanecké mandáty preskúma mandátový a imunitný výbor po jeho zriadení. Vážené panie poslankyne, vážení páni poslanci, budeme pokra-čovať v rokovaní ustanovujúcej schôdze Národnej rady Slovenskej re-publiky tretím bodom programu, ktorým je schválenie volebného poriadku o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky III. volebného obdobia . Návrh volebného poriadku sa predkladá na schválenie podľa § 6 zákona o rokovacom poriadku Národnej rady. Návrh volebného poriadku bol odovzdaný v rámci prípravy ustanovujúcej schôdze predsedom politických strán a politických hnutí zastúpených v Národnej rade a bol vám zaslaný spolu s pozvánkou ako tlač 1. Ak Národná rada návrh volebného poriadku schváli, bude sa ním riadiť aj počas celého volebného obdobia, ak sa v konkrétnom prípade neuznesie inak. Otváram rozpravu o tomto bode programu. Chcem vám pripome-núť, že priebeh rozpravy je upravený v § 27 až 30 zákona o rokovacom poriadku. Ďalej vám chcem pripomenúť, že v rozprave môžete podávať návrhy na zmeny alebo doplnky k návrhu volebného poriadku, ktoré musia byť presne formulované a odôvodnené. Prosím, aby ste mi ich ihneď po podaní odovzdali písomne. Do rozpravy sa písomne neprihlásil nikto. Pýtam sa, kto sa do rozpravy hlási ústne? Nie je to tak. Uzatváram možnosť podania ďalších ústnych prihlášok do rozpravy k tomuto bodu programu. Keďže sa nikto neprihlásil písomne ani ústne, vyhlasujem rozpravu o tomto bode progra-mu za skončenú. Podľa § 36 ods. 2 zákona o rokovacom poriadku pristúpime k hlasovaniu o návrhu uznesenia. Hlasujeme verejne použitím technického zariadenia. Keďže neboli podané žiadne pozmeňujúce alebo doplňujúce návrhy, pretože nebola rozprava, teraz pristúpime k hlasovaniu o návrhu uznesenia, ktorým Národná rada Slovenskej republiky schvaľuje volebný poriadok ako celok. Prosím, panie poslankyne, páni poslanci, prezentujte sa a hlasujte. Hlasujete. Je to prvé hlasovanie, čiže určitý krst, nech sa páči, hlasujte. (Hlasovanie.) Prítomných je 150 poslancov, za 149, proti nikto, nikto sa nezdržal, nehlasoval 1. Konštatujem, že Národná rada Slovenskej republiky schválila volebný poriadok o podrobnostiach o hlasovaní a o voľbách na ustano-vujúcej schôdzi Národnej rady Slovenskej republiky III. volebného obdobia. Vážené poslankyne, vážení poslanci, pristúpime k štvrtému bodu programu, ktorým je voľba overovateľov Národnej rady Slovenskej republiky . Návrhy kandidátov na overovateľov Národnej rady Slovenskej republiky máte uvedené v tlači 2. Otváram rozpravu o tomto bode programu. Do rozpravy sa písomne neprihlásil nikto. Pýtam sa, kto sa do rozpravy hlási ústne? Nie je to tak. Pretože sa nikto neprihlásil ani písomne, ani ústne, vyhlasujem rozpravu o tomto bode programu za skončenú. Pristúpime, panie poslankyne, páni poslanci, k voľbe overovateľov Národnej rady. Podľa § 39 ods. 8 zákona o rokovacom poriadku pri voľbe alebo odvolaní sa hlasuje tajne. Ak ide o voľbu alebo odvolanie, Národná rada sa môže bez rozpravy uzniesť, že bude o tejto veci hlasovať verejne, ak osobitný predpis neustanovuje inak. V tomto prípade nie je ustanovená tajná voľba, preto, panie poslankyne, páni poslanci podávam návrh, aby sa táto voľba overovateľov Národnej rady konala verejne použitím technického zariadenia. Panie poslankyne, páni poslanci, pýtam sa, či je všeobecná vôľa, aby sme hlasovali verejne. Ak je to tak, potom, panie poslankyne, páni poslanci, dám hlasovať o mojom návrhu, aby sme o overovateľoch hlasovali verejne. Je všeobecný súhlas? (Súhlasná reakcia pléna.) Ďakujem pekne. Nemusíme hlasovať. Ušetrili sme jedno hlasovanie. Konštatujem, že o tomto návrhu budeme hlasovať verejne. Pristúpime k hlasovaniu o návrhu na voľbu overovateľov Národnej rady, ako je uvedený v tlači 2. O kandidátoch budeme hlasovať naraz. Chcem pripomenúť, že na zvolenie overovateľov je potrebný súhlas nadpolovičnej väčšiny prítomných poslancov. Panie poslankyne, páni poslanci, prezentujte sa a hlasujte. Hlasujete. (Hlasovanie.) Prítomných je 150 poslancov, za 150, proti nikto, nikto sa nezdržal, všetci hlasovali. (Potlesk.) Aby to tak bolo počas celého volebného obdobia. (Smiech v sále.) Konštatujem, že Národná rada zvolila overovateľov Národnej rady Slovenskej republiky. Na dnešnej ustanovujúcej schôdzi Národnej rady Slovenskej republiky overovateľmi budú poslanci Tomáš Galbavý a Ľudmila Mušková. Piatym bodom programu je zriadenie Mandátového a imunitného výboru Národnej rady Slovenskej republiky a zriadenie Výboru Národnej rady Slovenskej republiky pre nezlučiteľnosť funkcií štátnych funkcionárov a určenie počtu členov týchto výborov . Návrhy na zriadenie mandátového a imunitného výboru a návrh na zriadenie výboru pre nezlučiteľnosť funkcií štátnych funkcionárov boli vypracované v súlade s § 45 ods. 2 a § 7 ods. 2 zákona o rokovacom poriadku tak, aby oba výbory boli zložené na základe princípu pomerného zastúpenia politických strán a politických hnutí v Národnej rade. Návrh na zriadenie mandátového a imunitného výboru ste dostali ako tlač 3 a návrh na zriadenie výboru pre nezlučiteľnosť funkcií štátnych funkcionárov ste dostali ako tlač 4. Otváram rozpravu o tomto bode programu. Písomne sa neprihlásil nikto. Pýtam sa, kto sa z poslancov alebo poslankýň hlási do rozpravy ústne? Nie je to tak. Pretože sa nikto neprihlásil ani písomne, ani ústne, vyhlasujem rozpravu o tomto bode programu za skončenú. Pristúpime k hlasovaniu. Podľa § 45 ods. 2 zákona o rokovacom poriadku budeme hlasovať o zriadení Mandátového a imunitného výboru Národnej rady Slovenskej republiky a o určení počtu jeho členov (tlač 3). Prosím, panie poslankyne, páni poslanci, prezentujte sa a hlasujte. Návrh máte ako tlač 3. (Hlasovanie.) Prítomných je 150 poslancov, za 149, proti nikto, zdržal sa 1, všetci hlasovali. Konštatujem, že Národná rada zriadila Mandátový a imunitný výbor Národnej rady Slovenskej republiky a určila počet jeho členov na 17. Teraz budeme hlasovať o zriadení Výboru Národnej rady Slovenskej republiky pre nezlučiteľnosť funkcií štátnych funkcionárov a o určení jeho členov (tlač 4). Prezentujte sa a hlasujte. Tlač číslo 4. (Hlasovanie.) Prítomných je 148 poslancov, za 147, proti nikto, zdržal sa 1, všetci hlasovali. Konštatujem, že Národná rada zriadila Výbor Národnej rady Slovenskej republiky pre nezlučiteľnosť funkcií štátnych funkcionárov a určila počet jeho členov na 17. Podľa programu ustanovujúcej schôdze šiestym bodom je voľba predsedu Mandátového a imunitného výboru Národnej rady Slovenskej republiky . Vzhľadom na to, že ďalším bodom programu je voľba predsedu Výboru Národnej rady Slovenskej republiky pre nezlučiteľnosť funkcií štátnych funkcionárov , podľa § 24 ods. 4 zákona o rokovacom poriadku podávam návrh, aby sme zlúčili rozpravu o uvedených bodoch programu s tým, že aj hlasovanie vykonáme naraz osobitnými hlasovacími lístkami. O tomto návrhu hlasujeme bez rozpravy. Opäť sa pýtam, panie poslankyne, páni poslanci, či je všeobecný súhlas. Ak nebude, dám o tomto mojom návrhu hlasovať. Je všeobecný súhlas? (Súhlasná reakcia pléna.) Ďakujem pekne. Konštatujem, že sme schválili návrh na zlúčenie rozpravy o uvedených bodoch programu. Návrh na voľbu predsedu mandátového a imunitného výboru ste dostali ako tlač 5 a návrh na voľbu predsedu výboru pre nezlučiteľnosť funkcií štátnych funkcionárov máte ako tlač 6. Kandidátmi na tieto funkcie sú Ľubomír Lintner z Aliancie nového občana a Igor Federič zo strany Smer. Otváram rozpravu o tomto bode alebo o týchto dvoch bodoch programu, pretože sme zlúčili rozpravu. Panie poslankyne, páni poslanci, písomne sa neprihlásil nikto. Pýtam sa, kto sa do rozpravy hlási ústne? Nie je to tak. Keďže sa nikto neprihlásil písomne ani ústne, vyhlasujem rozpravu o tomto bode programu za skončenú. Podľa čl. 92 ods. 1 Ústavy Slovenskej republiky predsedov výborov Národná rada volí tajným hlasovaním. Na zvolenie predsedu výboru Národnej rady sa podľa § 15 zákona o rokovacom poriadku vyžaduje súhlas nadpolovičnej väčšiny prítomných poslancov. Postupovať budeme podľa schváleného volebného poriadku. Dovoľte mi, aby som vás informoval o akte vykonania voľby predsedu výboru tajným hlasovaním. Úprava hlasovacích lístkov sa uskutoční v zasadacej miestnosti za rokovacou sálou, kde budete vchádzať po mojej ľavej strane a vychádzať po mojej pravej strane. Od povereného overovateľa poslanec dostane hlasovací lístok, o čom sa vykoná príslušný záznam v zozname poslancov. Potom poslanec prejde do určeného priestoru na úpravu hlasovacích lístkov. Upravený hlasovací lístok poslanec vloží do schránky. Ako prví budú hlasovať overovatelia Národnej rady, po nich budú hlasovať poslanci, ktorí majú miesto za predsedníckym stolom, a postupne ostatní poslanci podľa zasadacieho poriadku od prvého radu po posledný rad. Po vykonaní voľby prosím poslancov, aby zaujali svoje miesta v rokovacej sále. Tento postup sa uplatní pri každej voľbe tajným hlasovaním. Dovoľte mi ešte, vážené panie poslankyne, vážení páni poslanci, aby som pripomenul, že svoju voľbu vyjadríte tak, že na hlasovacom lístku pri mene a priezvisku kandidáta zakrúžkujete tú alternatívu, za ktorú hlasujete: „za“, „proti“, „zdržiavam sa hlasovania“. Neplatný je hlasovací lístok, ak poslanec pri niektorom mene a priezvisku navrhnutého kandidáta nevyjadrí svoju voľbu zakrúžkovaním alternatívy voľby alebo hlasovací lístok menil alebo doplnil. Tento spôsob úpravy hlasovacích lístkov sa primerane použije pri každej voľbe tajným hlasovaním. Hlasovacie lístky sú farebne rozlíšené. Prosím overovateľov, aby sa ujali svojej funkcie a dohliadli na priebeh volieb. Súčasne ich prosím, aby hlasovali ako prví. Panie poslankyne, páni poslanci, pristúpime k tajnej voľbe predsedu mandátového a imunitného výboru a predsedu výboru pre nezlučiteľnosť funkcií. Hlasovacie lístky sú farebne rozlíšené. Nech sa páči, pristúpte k hlasovaniu. (Akt tajného hlasovania.) J. Migaš, doterajší predseda NR SR: Panie poslankyne, páni poslanci, pýtam sa, či každý poslanec využil svoje právo hlasovať. Všetci ste hlasovali? Vyhlasujem tajné hlasovanie za skončené. Prosím overovateľov, aby spočítali hlasy a vyhotovili zápisnicu o výsledku tajného hlasovania. Panie poslankyne, páni poslanci, vyhlasujem 15-minútovú prestáv-ku na spočítanie hlasov z tajného hlasovania. Predpokladám, že okolo 13.00 hodiny by sme urobili hodinovú prestávku na obed, t. j. do 14.00 hodiny, potom by sme pokračovali ďalej v rokovaní. Čiže vyhlásim asi za 15 minút voľby predsedov výborov, potom by sme pokračovali ďalej a okolo 13.00 hodiny by sme urobili hodinovú prestávku na obed. Takže takto predbežne, panie poslankyne, páni poslanci, by sme si urobili ďalší postup v rokovaní prvej schôdze Národnej rady. Prestávka 15 minút. (Prerušenie rokovania o 12.01 hodine.) (Pokračovanie rokovania o 12.15 hodine.) J. Migaš, doterajší predseda NR SR: Panie poslankyne, páni poslanci, žiadam vás, aby ste prišli do rokovacej miestnosti a zaujali svoje miesta. Overovatelia spočítali hlasy tajného hlasovania. O chvíľu sa dozvieme výsledky tajného hlasovania na voľbu predsedu mandá-tového a imunitného výboru a výboru pre nezlučiteľnosť funkcií. (Nedostatok poslancov v rokovacej sále.) J. Migaš, doterajší predseda NR SR: Panie poslankyne, páni poslanci, ešte raz vás žiadam, aby ste zaujali miesta v rokovacej miestnosti, poverený overovateľ vyhlási výsledky tajného hlasovania. (Neustále nedostatok poslancov v rokovacej sále.) J. Migaš, doterajší predseda NR SR: Vážené poslankyne, vážení poslanci, pokračujeme v rokovaní. Prosím povereného overovateľa pána poslanca Galbavého, aby podľa § 39 ods. 10 zákona o rokovacom poriadku Národnej rady oznámil počet vydaných hlasovacích lístkov, počet poslancov, ktorí hlasovali za navrhnutého kandidáta, ktorí hlasovali proti navrhnutému kandidátovi, počet poslancov, ktorí sa zdržali hlasovania, ktorí neodovzdali hlasovacie lístky, a počet neplatných hlasov. Nech sa páči, pán poslanec Galbavý, máte slovo.